LIETUVOS RESPUBLIKOS SEIMAS

REZOLIUCIJA

DĖL DIDŽIŲJŲ NETEKČIŲ IR PASIPRIEŠINIMO TOTALITARINIŲ REŽIMŲ OKUPACIJOMS 80-ŲJŲ METINIŲ MINĖJIMO

2021 m. birželio 15 d. Nr. XIV-390

Vilnius

Lietuvos Respublikos Seimas,

minėdamas didžiųjų netekčių ir pasipriešinimo dviejų totalitarinių režimų okupacijoms 80-ąsias metines, kai 1941-ųjų birželį SSRS režimo buvo pradėti vykdyti pirmieji masiniai Lietuvos gyventojų – lietuvių, lenkų, žydų ir kitų tautybių – trėmimai į Sibirą bei kitas Sovietų Sąjungos teritorijas, sovietams sistemingai siekiant išnaikinti šviesiausią visuomenės dalį ir taip pakirsti galimybę atsikurti nepriklausomai valstybei ateityje, kai tauta, priešindamasi sovietų okupacijai, sukilo siekdama suverenios valstybės atkūrimo, išsivadavimo nuo sovietų okupacijos ir laisvės susigrąžinimo, kai nacistinei Vokietijai okupavus Lietuvą naciai pradėjo vykdyti Lietuvos žydų genocidą, atvėrusį kelią masinėms žudynėms ir smurtui, lėmusį didžiosios dalies žydų bendruomenės netektį;

pagerbdamas totalitarinių režimų aukas, pusę amžiaus trukusios sovietų okupacijos metu lietuvių ir visų tautybių Lietuvos piliečių aukas bei jų atminimą ir tuos, kurie nekolaboravo su sovietų ir nacių okupantais, nenusižengė žmoniškumui, rizikuodami savo gyvybėmis gelbėjo žydus, priešinosi totalitariniams režimams, kovojo už Lietuvos nepriklausomybės ir valstybingumo atkūrimą, nepasidavė sovietų okupacijos gniaužtams;

matydamas pastaraisiais metais nesiliaujančius Rusijos Federacijos propagandistų skleidžiamus naratyvus ir dezinformaciją, siekiant kurstyti ir skaldyti visuomenę, mažinant piliečių tarpusavio pasitikėjimą, bandant perrašyti mūsų istoriją, menkinant rezistentų atminimą, neigiant sovietų okupacijos faktą bei jos padarytą žalą;

pabrėždamas, kad daugumoje Europos valstybių sovietiniai ir nacistiniai simboliai yra draudžiami;

atsižvelgdamas į Visuotinės žmogaus teisių deklaracijos, kurią Jungtinių Tautų Generalinė Asamblėja priėmė 1948 metais, reikšmę visų žmonių laisvei, lygybei ir orumui ir į Europos Parlamento 2019 metais priimtą rezoliuciją dėl Europos atminimo svarbos Europos ateičiai,

smerkia visų formų totalitarizmą ir jo nusikaltimus;

siūlo tęsti ir skatinti totalitarinių nusikaltimų žmoniškumui ir karo nusikaltimų istorinius tyrimus, kurie užtikrintų visuomenės ir valstybės atsparumą priešiškų valstybių skleidžiamai dezinformacijai, mažintų visuomenės poliarizaciją ir didintų piliečių tarpusavio pasitikėjimą;

skatina stiprinti pilietiškumo, patriotiškumo ir valios priešintis nuostatas ikimokyklinio, formaliojo ir neformaliojo ugdymo programose;

ragina Lietuvos viešąsias erdves išvaduoti nuo simbolių, įprasminančių okupacinius totalitarinius režimus;

konstatuoja būtinybę reikalauti okupacijos žalos atlyginimo iš Rusijos Federacijos kaip Lietuvą okupavusios SSRS teisių tęsėjos.

Seimo Pirmininkė	Viktorija Čmilytė-Nielsen